Useat Ilta-Sanomien lukijat ovat hämmästelleet, miksi vain muutaman päivän Areenassa ollut tentti oli poistunut katsottavista. Vielä illan aikana tentti oli jälleen katsottavissa.

Perussuomalaisten puheenjohtajan Jussi Halla-ahon puheenjohtajatentti poistui yllättäen Yle Areenasta. IS havaitsi asian, kun useilta lukijoilta alkoi tulla hämmästyneitä yhteydenottoja sunnuntaina illalla.

Pikaisen tarkastelun jälkeen selvisi, että muiden puoluejohtajien tentit sen sijaan vielä löytyivät Areenasta.

Halla-ahon tentin kohdalla palvelu ilmoitti katseluajan päättyneen.

Yle on haastatellut eduskuntavaalien alla kaikkien eduskuntapuolueiden puheenjohtajia. Halla-ahon haastattelu esitettiin Yle TV1:llä torstaina 28. maaliskuuta.

Muiden puolueiden puheenjohtajien tentit oli normaalisti katsottavissa Yle Areenassa.­

Vasta muutaman päivän palvelussa ollut tentti ehti kerätä 89 286 katselukertaa ennen kuin sen katseluajan ilmoitettiin päättyneen. Vain pääministeri Juha Sipilän (kesk.) tentillä on enemmän katselukertoja. Sipilän tenttiä oli katsottu Yle Areenassa yhteensä 89 555 kertaa iltakuuteen mennessä.

IS ei tavoittanut Ylen politiikka ja yhteiskunta -toimituksen johtoa kommentoimaan asiaa.

IS:n tavoittama Ylen viestinnän päällikkö Jere Nurminen kertoi sunnuntaina ennen seitsemää illalla saaneensa tiedon asiasta, muttei pystynyt kommentoimaan tarkemmin.

Myöhemmin uudelleen tavoitettu Nurminen kertoo, että kyseessä on viikonloppuna tehdyn julkaisujärjestelmän päivityksestä johtuva vika.

– Viikonloppuna tehdyn päivityksen takia aika laaja joukko Areenassa olevista ohjelmista toimii tällä hetkellä puutteellisesti. Syystä tai toisesta järjestelmä tämän päivityksen jälkeen tulkitsi, että osan ohjelmien julkaisuaika oli päättynyt.

– Tästä on kyse myöskin tässä perussuomalaisten puheenjohtajapäivän kohdalla.

– Kaikki ohjelmat, jotka ovat tulleet Areenaan torstain jälkeen, ovat päivityksen jälkeen hieman tökkineet.

Nurminen kertoo, että vikaa selvitetään. Perussuomalaisten puheenjohtajapäivä pyritään saamaan illan aikana takaisin Areenaan toistettavaksi.

Kaikkia viasta kärsineitä ohjelmia ei pystytä palauttamaan katseluun sunnuntain aikana.

Tulistunut Jussi Halla-aho kirjoitti asiasta tuoreeltaan Twitterissä.

Illalla kello 21 jälkeen Halla-ahon tentti oli jälleen katsottavissa Yle Areenassa.

Ylen toimitusjohtaja Merja Ylä-Anttila kertoi Twitterissä olevansa todella pahoillaan tapahtuneesta ja pyysi Halla-aholta anteeksi.

Juttua päivitetty kauttaaltaan uusilla tiedoilla 31.3.2019 kello 19.25.

Juttuun lisätty 31.3.2019 kello 21.20 tieto siitä, että Halla-ahon tentti on jälleen katsottavissa Yle Areenasta.

Juttuun lisätty 31.3.2019 kello 22.50 tieto Ylen toimitusjohtajan Merja Ylä-Anttilan twiitistä.